RO Jurnalul Oficial al Uniunii Europene C 231/6

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 231/06

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„PANFORTE DI SIENA”

NR. CE: IT-PGI-0005-0795-28.01.2010

IGP ( X ) DOP ( )

1. Denumire:

„Panforte di Siena”

2. Statul membru sau țara terță:

Italia

3. Descrierea produsului agricol sau alimentar:

3.1. Tip de produs:

Clasa 2.4: Produse de panificație, produse de patiserie, produse de cofetărie, biscuiți

3.2. Descrierea produsului căruia i se aplică denumirea de la punctul 1:

Prin denumirea „Panforte di Siena” se identifică prăjitura obținută prin prepararea și coacerea în cuptor a unui aluat pe bază de făină, fructe confiate, fructe uscate și un amestec de zaharuri, miere și condimente. Produsul poate fi comercializat în două variante:

— varianta albă, dacă este acoperit cu un strat pe bază de zahăr pudră;

— varianta neagră, dacă este acoperit cu un strat pe bază de condimente.

Caracteristicile fizice care disting „Panforte di Siena” sunt:

— formă: rotundă sau dreptunghiulară dacă este comercializat întreg, în felii triunghiulare sau dreptunghiulare dacă se comercializează tăiat;

— dimensiuni: înălțime între 14 și 45 mm; în cazul formei rotunde: diametru între 10 și 38 cm; în cazul formei dreptunghiulare: între 10 și 20 cm (latura mai mică) și între 20 și 40 cm (latura mai mare); greutate variabilă în funcție de dimensiuni, cuprinsă între 33 g și 6 kg;

— consistență: păstoasă, cu rezistență moderată la tăiere;

— aspect exterior: suprafața este unduioasă și neregulată;

varianta albă: culoarea este albă datorită stratului de zahăr pudră care acoperă prăjitura; zahărul pudră se poate afla într-un pliculeț, urmând a fi împrăștiat pe produs la momentul consumului;

varianta neagră: culoarea este maro-închis datorită stratului format dintr-un amestec de condimente;

caracteristici chimice: umiditate maximă: 15 % în produsul finit.

Caracteristicile organoleptice ale produsului sunt:

— gust: dulce, cu gust rezidual de fructe confiate și migdale și cu aromă de condimente, aceasta din urmă fiind ușoară în cazul variantei albe și foarte intensă în cazul variantei negre.

3.3. Materii prime (numai pentru produsele prelucrate):

Pentru obținerea produsului „Panforte di Siena” sunt prevăzute următoarele ingrediente:

3.3.1. Ingrediente obligatorii

3.3.1.1. Varianta albă: făină de grâu de tip „0”: într-o cantitate care să constituie 14-18 % din aluat; fructe uscate: migdale dulci întregi și în pieliță, în proporție de minimum 18 % din aluat; fructe confiate: chitră confiată tăiată cubulețe și coji de portocală confiate, într-o cantitate care să constituie 35-45 % din aluat; chitra confiată trebuie să constituie cel puțin 25 % din fructele confiate utilizate; zaharuri: se alege între zaharoză, sirop de glucoză și zahăr invertit, utilizate independent sau amestecate între ele, în cantități care să constituie 18-23 % din aluat; miere: polifloră, în cantități care să constituie 2-5 % din aluat; condimente: nucșoară și scorțișoară în doze de 0,3-1,5 %; alte ingrediente: zahăr pudră presărat pe prăjitură, foi din amidon utilizate ca bază a produsului.

3.3.1.2. Varianta neagră: făină de grâu de tip „0” într-o cantitate care să constituie 8-18 % din aluat; fructe uscate: migdale dulci întregi și în pieliță, în proporție de minimum 18 % din aluat; fructe confiate: pepene confiat tăiat cubulețe și coji de portocală confiate, într-o cantitate care să constituie 35-45 % din aluat; pepenele confiat trebuie să constituie cel puțin 40 % din fructele confiate utilizate; zaharuri: se alege între zaharoză, sirop de glucoză și zahăr invertit, utilizate independent sau amestecate între ele, în cantități care să constituie 18-23 % din aluat; condimente: nucșoară, scorțișoară și piper dulce în doze de 0,6-5 %; alte ingrediente: amestec al condimentelor precedente pentru presărarea pe prăjitură, foi din amidon utilizate ca bază a produsului.

3.3.2. Ingrediente opționale

3.3.2.1. Varianta albă: fructe uscate: alune de pădure granulate, în proporție de maximum 1,5 % din totalul aluatului; fructe confiate: pepene confiat tăiat cubulețe, în proporție de până la 25 % din fructele confiate utilizate; condimente: un amestec de macis, piper, ienibahar, coriandru, cuișoare; arome: vanilie. Nu se admit alte ingrediente, aditivi, coloranți sau conservanți.

3.3.2.2. Varianta neagră: fructe confiate: chitră confiată tăiată cubulețe în proporție de până la 25 % din fructele confiate utilizate; condimente: un amestec de nucșoară, coriandru, anason stelat, cuișoare, ghimbir, piper jamaican, ardei iute; arome: vanilie; caramel: în cantități care să constituie maximum 2 % din aluat nuci: într-o cantitate care să constituie maximum 5 % din aluat; miere: într-o cantitate care să constituie maximum 5 % din aluat; cacao pentru presărare. Nu se admit alte ingrediente, aditivi, coloranți sau conservanți. În cazul fiecăreia dintre variante, este posibilă utilizarea simultană a mai multor ingrediente facultative, în limitele indicate în caietul de sarcini.

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Toate procesele de prelucrare trebuie să se desfășoare în aria identificată la punctul 4, deoarece numai astfel sunt garantate caracteristicile organoleptice ale produsului.

3.6. Norme specifice privind felierea, răzuirea, ambalarea etc.:

Procesele de prelucrare și ambalare trebuie să de desfășoare în succesiune imediată pentru ca produsul să nu își piardă consistența după răcire. În acest sens, este determinantă păstrarea nivelului de umiditate adecvat, indicat la punctul 3.2. Tendința de a absorbi umiditate din mediul exterior s-ar putea îmbina, de fapt, cu tendința produsului de a-și transfera spre suprafață umiditatea internă generată de masa zaharurilor, făinii și fructelor confiate, ceea ce ar face ca prăjitura „Panforte di Siena” să dobândească un aspect translucid, devenind moale și lipicioasă la atingere, și ca profilul organoleptic al produsului să se deterioreze. Prăjitura „Panforte di Siena” se comercializează înfășurată în ambalaje de hârtie sau carton subțire închise perfect, în mod normal cu un preambalaj sigilat, evitându-se astfel nu doar absorbirea umidității din mediul ambiant, ci și expunerea la agenți externi, în special la efectele nocive generate de eventualele atacuri ale paraziților migdalelor și făinii (în special ale așa-numitelor molii alimentare).

3.7. Norme specifice privind etichetarea:

Pe ambalaj și pe panglica ce leagă produsul trebuie să figureze denumirea „Panforte di Siena” și mențiunea „Indicazione geografica protetta”, fie desfășurată, fie ca acronim (IGP), precum și următoarele informații suplimentare:

numele, denumirea comercială și adresa societății care produce și ambalează produsul;

simbolul grafic al produsului, prezentat în cadrul acestui punct, mai exact imaginea care trebuie utilizată întotdeauna împreună cu indicația geografică protejată.

Se permite adăugarea facultativă a următoarelor indicații care reflectă tradiția locală:

„bianco” sau „Margherita”, în cazul variantei albe;

„nero” în cazul variantei negre.

Este interzisă adăugarea oricăror alte specificații care nu sunt prevăzute în mod expres.

Totuși, pot fi utilizate mențiuni care fac referire la mărci private, cu condiția ca acestea să nu aibă sens laudativ și să nu inducă în eroare consumatorii, precum și alte mențiuni care corespund adevărului și pot fi dovedite, permise de legislația în vigoare, cu condiția ca acestea să nu contravină scopurilor și conținuturilor stabilite de prezentul document.

Denumirea „Panforte di Siena” trebuie să figureze în limba italiană.

Logoul: este format dintr-o „balzana” (un scut de culoare albă în partea superioară și de culoare neagră în partea inferioară), înconjurată de o panglică galbenă Pantone 1205 (5 % M/30 % Y) care se pliază în partea de sus.

Pe toată lungimea panglicii figurează denumirea „Panforte di Siena”, cu caractere tipografice Gill Extra Bold Condensed de culoare neagră; în colțul de jos, despărțind cuvântul „Panforte” de cuvintele „di Siena”, figurează o floare stilizată neagră, cu cinci petale. Pe friza galben-auriu Pantone 117 (30 C/40 % M/70 % Y) figurează, în partea de sus, cu caractere tipografice Gill Extra Bold Condensed de culoare neagră, mențiunea „IGP”, pe fond alb cu bordură neagră. Imediat dedesubt figurează mențiunea „Indicazione geografica protetta”, pe trei rânduri, cu caractere tipografice Gill Extra Bold de culoare neagră. Logoul poate fi adaptat în mod proporțional pentru diferitele variante de utilizare. Limita maximă de micșorare este de 1,4 cm înălțime.

4. Delimitarea concisă a ariei geografice:

Aria în care se prepară și se ambalează „Panforte di Siena” cuprinde întregul teritoriu administrativ al provinciei Siena.

5. Legătura cu aria geografică:

5.1. Specificitatea ariei geografice:

Producția de prăjitură „Panforte di Siena” s-a afirmat la Siena în preajma mănăstirilor și a prăvăliilor negustorilor de condimente începând din secolul al XII-lea, când, grație rutei Via Francigena, au început să se dezvolte schimburile comerciale și să apară prăvălii în orașe. În acest context deosebit, se evidențiază imediat caracteristicile esențiale ale producției de dulciuri din Siena, particularități care pot fi sintetizate prin capacitatea expresivă deosebită, dovedită de numărul mare de produse tipice vândute, prin utilizarea abundentă a condimentelor, datorată dezvoltării economice rapide a orașului, și mai ales prin abilitatea negustorilor de condimente, atestată de succesul și faima lor, răspândite cu mult dincolo de zidurile orașului. Tocmai consolidarea, de-a lungul secolelor, a acestei priceperi specifice, păstrate cu sfințenie de negustorii de condimente din Siena, stă la baza apariției, în secolul al XIX-lea, a industriei locale a dulciurilor, industrie care reprezintă și în prezent sectorul economic cel mai important ca număr de angajați, cifră de afaceri și volum al exporturilor.

Cererea de înregistrare a IGP „Panforte di Siena” se bazează pe reputația produsului, atestată de multe secole și generată de o serie de factori economici și culturali. Fabricarea prăjiturii, limitată inițial la spațiul din interiorul zidurilor orașului Siena, s-a extins pe teritoriul provinciei Siena încă din 1772. Producerea acestei prăjituri a implicat dintotdeauna și implică și în prezent un tip anume de lucrător, denumit, tocmai datorită competenței sale cât se poate de speciale, „panfortaio”. Calificarea atribuită acestui lucrător indică pregătirea profesională specifică necesară în anumite etape ale producției, de exemplu pentru controlarea gradului de omogenizare a ingredientelor și pentru modelarea produsului. O funcție ulterioară, uneori autonomă, alteori contopită cu cea menționată anterior, este cea denumită „canditore”, și desemnează persoana care supraveghează nu doar confierea perfectă, ci și echilibrul general al zaharurilor în produs.

5.2. Specificitatea produsului:

„Panforte di Siena” are un gust plin caracteristic și o consistență fermă. La tăiere, aspectul este lucios, caracterizat de culoarea albă a cremei de migdale, de culoarea verde-intens a chitrei confiate, de culoarea portocalie a portocalei confiate și de culoarea pepenelui copt și confiat. Migdalele întregi sunt bine distribuite, produsul fiind tipic moale. La mestecare, consistența depinde de diversele componente, deoarece structura fibroasă a migdalelor se îmbină cu structura moale a fructelor confiate și a aluatului care le leagă. Gustul caracteristic este dat de diversele arome ale ingredientelor, evidențiate și legate de amestecul de condimente.

Renumele de netăgăduit al produsului „Panforte di Siena” își are originea în afirmarea sa ca prăjitură tipică și de neînlocuit la sărbătorile Crăciunului.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Prăjitura „Panforte di Siena” este, poate, cel mai impunător ambasador al gastronomiei tradiționale a Sienei. Cunoscută în întreaga lume, are o istorie ale cărei origini trimit direct la epoca medievală. Este oportun să se evidențieze faptul că, în perioada respectivă, Panforte era extrem de apreciat nu doar ca aliment prețios, ci și ca un element curativ, un fel de placebo, tocmai datorită prezenței condimentelor în aluatul său. În vechea farmacie din Piazza del Campo din Siena încă se mai pot admira, pe pereții din fața tejghelei, prețioase picturi și inscripții aurite referitoare la Panforti, Ricciarelli și alte produse caracteristice din Siena.

Utilizarea cu pricepere și din abundență a condimentelor în aluat reflectă faptul că „Panforte di Siena” își are originea în Siena, condimentele fiind comercializate încă din Evul Mediu dintr-o poziție absolut predominantă de orașul Siena, grație poziție strategice a orașului, unul dintre cele mai bogate și dezvoltate din Europa, aflat de-a lungul rutei numite „Via Francigena”.

Calitatea, abundența și priceperea în utilizarea condimentelor au constituit, de-a lungul secolelor, motive de mândrie pentru mănăstirile și negustorii de condimente din Siena și este ilustrativ faptul că cele mai renumite fabrici de „Panforte di Siena” sunt în multe cazuri rezultatul transformării unor vechi prăvălii locale specializate în condimente.

Teritoriul Sienei a fost întotdeauna caracterizat de o producție abundentă de grâu, și deci de făină (mai ales în zona terenurilor argiloase-calcaroase numită „zona delle crete”), de fructe uscate (îndeosebi migdale și alune) și de miere. Chiar și unele fructe confiate dezvăluie, atât prin utilizare, cât și prin origine, caracteristici legate de Siena. O trăsătură deosebită a prăjiturii „Panforte di Siena” este, de exemplu, interesanta utilizare a pepenelui. Aceasta se datorează prezenței tradiționale pe acest teritoriu a unui cultivar local, denumit „zatti”, despre care producătorii de Panforte au descoperit că era foarte potrivit pentru confiere, datorită cojii foarte subțiri și pulpei deosebit de dulci și cu o culoare foarte intensă. Așadar, pepenii au fost cultivați mult timp pe suprafețe extinse din jurul Sienei tocmai pentru a fi utilizați pentru producția de „Panforte di Siena”.

Numele „Panforte” începe să fie atestat la începutul secolului al XIX-lea. În acest secol, prăjitura iese din mediul negustorilor de condimente și se lansează producția la scară mult mai largă, fapt care permite și comercializarea în cantități semnificative a prăjiturii în afara teritoriului Sienei, mai ales în prăvăliile din Florența. Prima fabrică producătoare de „Panforte di Siena” a fost înființată de Natale Pepi la 1810, în urma desființării de către regimul lui Napoleon a farmaciei spitalului Santa Maria della Scala. Tot în secolul al XIX-lea, prăjitura „Panforte” este inclusă de Artusi în textul său fundamental „Știința în bucătărie și arta de a mânca bine” (La scienza in cucina e l'arte di mangiare bene, 1891), printre dulciurile tipice din Siena. De atunci, nu există ghid, italian sau din orice altă parte a lumii, care să nu citeze această prăjitură ca expresie tipică a gastronomiei din Siena. O mențiune deosebită în acest sens o merită ghidul publicat de Touring Club Italiano în 1931, care confirmă imensa reputație a produsului: „Patiseriile din Siena se mândresc cu o specialitate de renume universal, extrem de celebra prăjitură Panforte di Siena”. Varianta albă are o dată de naștere precisă, în anul 1879, când, în onoarea Reginei Margherita, aflată în vizită la Siena cu ocazia tradiționalei curse de cai numite „Palio” organizate în luna august, a fost realizată pentru prima oară o prăjitură în care s-au introdus mai puține condimente și care a fost acoperită cu un strat de zahăr pudră, prăjitura fiind rebotezată „Panforte Margherita”. Succesul ei imediat a determinat faima de netăgăduit a acestui produs și sub numele de „Panforte bianco”. Prepararea specialității „Panforte di Siena” începea în septembrie, când erau mai ușor de găsit unele ingrediente, de exemplu fructele uscate, și continua până la sfârșitul anului. Prăjitura era apoi consumată în timpul sărbătorii Crăciunului. În zilele noastre, „Panforte di Siena” se prepară și în afara tradiționalei sărbători a Crăciunului, în mai multe unități industriale de dimensiuni medii și în diverse brutării și patiserii aflate pe întreg teritoriul provinciei, acești producători realizând împreună aproximativ jumătate din cifra de afaceri totală generată de producția de dulciuri tipice pentru zona Sienei.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

Administrația actuală a lansat procedura națională de opoziție publicând propunerea de înregistrare a indicației geografice protejate „Panforte di Siena” în Gazzetta Ufficiale della Repubblica Italiana nr. 244 din 19 octombrie 2005.

Textul consolidat al caietului de sarcini este disponibil la adresa:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

sau accesând direct pagina principală a site-ului internet al ministerului (http://www.politicheagricole.it), făcând clic pe „Prodotti di qualità” (în partea stângă a ecranului) și apoi pe „Disciplinari di produzione all’esame dell’UE [regolamento (CE) n. 510/2006]”.

(1) JO L 93, 31.3.2006, p. 12.